序卦曰:"井道不可不革也,故受之以革."[韩康伯曰:井久则浊秽,宜革易其故也.] [疏]井之为道,久则浊秽不清,革易其故,则甘洌可食矣,故井受以革也.愚案:淮南子言"八方风至,浚井取新泉,四时皆服之".后汉书礼仪志引古礼"立秋浚井改水",此皆井受以革之义也.
初九.巩用黄牛之革.[干宝曰:巩,固也.离为牝牛,离爻本坤,黄牛之象也.在革之初而无应据,未可以动,故曰"巩用黄牛之革".此喻文王虽有圣德,天下归周,三分有二而服事殷,其义也.] [疏]"巩,固也",释诂文."离为牝牛",九家说卦文.离中爻自坤来,坤土色黄,又为子母牛,故有黄牛之象.卦自遁来,故与遁二同辞,详见彼注.在革之初,四无正应,下又无据,未可妄动,故曰"巩用黄牛之革".喻文王有圣德,固守臣志而不变,诗云"遵养时晦",论语曰"三分天下有其二,以服事殷",是其义也.
九三.征凶,贞厉.[荀爽曰:三应于上,欲往应之,为阴所乘,故曰"征凶".若正居三而据二阴,则五来危之,故曰"贞厉"也.] [疏]三与上为正应,欲往应上,为四阳所乘.乘者非阴,故知"阴"当作"阳"也.三应上,为不正之阳所隔,三多凶,故曰"征凶"也.若正居三位而下据二阴,亦云贞矣.乃四承五来危三,故曰"贞厉"也. 革言三就,有孚.[翟玄曰:言三就上二阳,干得共有,信据于二阴,故曰"革言三就,有孚"于二矣.] [疏]三,阳也.言三就上二阳成三阳,互体干,故干得共有三阳,实据于二阴,故"革言三就,有孚于二矣".愚案:上应兑口,有言象,伏蒙震声,亦有言象.三至五三爻为"三就",四变正,三五皆在坎中,坎为孚,故"革言三就,有孚".又四在三五之中,革之正,则上下皆孚,故"有孚,改命吉".五得中得正,居尊有应,三同功而四顺承,不言而信,故"未占有孚".革独三爻言"有孚",以两坎相际也.
象曰:"革言三就,又何之矣."[崔憬曰:虽得位以正而未可顿革,故以言就之.夫安者,有其危也,故受命之君,虽诛元恶,未改其命者,以即行改命,习俗不安,故曰"征凶".犹以正自危,故曰"贞厉".是以武王克纣,不即行周命,乃反商政,一就也,释箕子囚,封比干墓,式商容闾,二就也,散鹿台之财,发巨桥之粟,大赉于四海,三就也,故曰"革言三就".虞翻曰:四动成既济定,故"又何之矣".] [疏]崔注:三得正位,未可遽革,故以言就之者,以至四始可革于正也."君子安而不忘危",故曰"安者,有其危也".受命之君,审乎安危之道,故虽诛元恶,不改其命,以遽行改命,则习俗必危而不安,故曰"征凶".所处虽正,不以为安而常自危,故曰"贞厉".复以武王克纣,不即行周命明之.书武成曰"乃反商政,政由旧.释箕子囚,封比干墓,式商容闾.散鹿台之财,发巨桥之粟,大赉于四海,而万姓悦服".一就,就其君也,二就,就其臣也,三就,就其民也,故曰"革言三就".此时尚未可革,故曰"又何之矣".虞注:改命之吉,在九四一爻,故四动则成既济定,革道大成.无取之应,故曰"又何之矣".三比四,四不变,三与上隔,故"征凶".四既变,六爻皆正,上来应三,故"又何之矣".
九五.大人虎变,未占有孚.[虞翻曰:干为"大人",谓五也.蒙坤为"虎变".传论汤武以坤臣为君.占,视也,离为"占".四未之正,五未在坎,故"未占有孚"也.马融曰:"大人虎变",虎变威德,折冲万里,望风而信,以喻舜舞干羽而有苗自服,周公修文德,越裳献雉,故曰"未占有孚"矣.] [疏]虞注:干二五皆称"大人",此云"大人谓革五",即干五也.与蒙旁通,五体互坤,京房易传"坤为虎刑",详见乾卦.革干由坤变,故曰"虎变"."变"谓毛希革而易新,四动改命,其命维新,故五"虎变"也."传论汤武"者,谓彖传"汤武革命"也.蒙坤臣变为革君,故云"以坤臣为君",如汤武是也."占,视也",扬子方言文.离目,故"为占".四虽未变之正,五未成坎,然阳在五,具坎体为孚,故"未占有孚也".马注:虎有威德,故"折冲万里"."风从虎",故"望风而信".书大禹谟"帝乃诞敷文德,舞干羽于两阶,七旬有苗格".尚书大传"成王之时,越裳以三象重九译而献白雉.公曰'德泽不加焉,则君子不享其质,政令不施焉,则君子不臣其人,吾何以获此也'?其使曰'吾受命吾国之黄耇曰"久矣,天之无别风淮雨,意者中国其有圣人乎,有则盖往朝之"'.周公乃以荐于宗庙",又见周传归禾.葢大舜周公,皆自修其德,远人咸格,不言而信,故曰"未占有孚矣".